Il-marda tal-HIV/AIDS ilha magħna mill-1981. Fl-1983 kien identifikat il-virus responsabbli u fl-1985 kien identifikat l-ewwel każ ta' AIDS fin-nies. F'Malta l-ewwel każijiet kienu rrapportati fis-sena 1990, u sal-2002 kien hawn 88 każ ġdid. Għall-ewwel dan il-virus qabadna fuq sieq waħda u l-professjoni medika ma kinitx taf min se jieħu ħsieb dawn il-pazjenti. Biż-żmien twaqqaf servizz apposta biex jieħu ħsieb il-kura ta' dawn il-pazjenti. Għall-ewwel, ftit kien hemm x'tagħmel peress li kura ma' kinitx teżisti. Kien fl-1992 li ngħatat l-ewwel kura tal-AZT u din il-kura tjiebet sentejn wara meta bdew jingħataw żewġ tipi ta' kuri f'daqqa, l-AZT u DDI. Iktar tard fl-1998 bdiet tintuża il-HAART u tingħata b'xejn lill-pazjenti kollha milquta minn din il-marda u fl-2000 infetaħ il-Unit Sir Temi Zammit li hu ddedikat għall-kura ta' dawn il-pazjenti. B'riżultat ta' din il-kura avvanzata l-imwiet minn din il-marda niżlu minn tmienja, fis-sena 1996, għal tnejn fis-sena 2000 minkejja li n-numru ta' każijiet żdied. Skont l-aħħar statistika tas-sena li għaddiet kien hawn 50 każ ġdid rrapportati. Meta tqis li fl-2010 kellna biss 17-il każ dan jindika li l-inċidenza tal-HIV/AIDS f'Malta reġgħet bdiet tielgħa u għalhekk hemm bżonn ta' iktar tagħrif u twissijiet biex ikun hemm iktar miżuri ta' prevenzjoni. Illum il-mediċina qed tagħmel avvanzi kbar u l-kura qed dejjem titjieb. Il-marda qed issir waħda kronika u li ma teqirdekx f'qasir żmien bħal kif kien jiġri qabel għax ma kienx hawn kura. Minkejja dan s'issa m'għandniex kura ta' fejqan totali minnha. Forsi minħabba dan il-fatt qed naraw jiġri quddiem għajnejna l-fenomenu stramb fejn il-bniedem donnu qed jinsa li din il-marda għadha teżisti u qed jagħlaq għajnejh u ma jiħux il-prekawzjonijiet ta' prevenzjoni li suppost jieħu u jkun responsabbli għall-għemil tiegħu. Jista' jkun ukoll li l-bniedem m'għadux jibża' minn din il-marda. Minkejja li nafu x'għandna nagħmlu jew aħjar x'ma nagħmlux biex innaqqsu l-firxa ta' din il-marda xorta nibqgħu bl-istess stil ta' ħajja li jista' jwassal biss għat-teħid tal-marda. Mhux qed jittieħdu l-prekawzjonijiet neċessarji biex din il-marda ma tibqax tinfirex. Din naħseb li hija r-raġuni li hawn Malta n-numru ta' każijiet qed jiżdied. Il-libertà sesswali hija parti mill-istil ta' ħajja tal-maġġoranza taż-żgħażagħ tal-lum. Iżda kemm din it-tip ta' ħajja qiegħda tissodisfa liż-żgħażagħ hija storja oħra. Is-sess liberu mingħajr l-użu tal-kondoms huwa konsidrat bħala stil ta' ħajja bla irbit iżda li tista' twassalna għall-inkwiet. Madanakollu, il-ħajja turina li n-nuqqas ta' kontroll iwassal għal mard serju li jista' wkoll ikun fatali. Bl-imġiba tiegħu l-bniedem donnu ma jridx jiddefendi lilu nnifsu minn din il-marda. Minħabba l-kura, illum il-ġurnata l-affarijiet inbidlu u l-marda kemm f'Malta u kemm madwar id-dinja hija iktar reali minn qabel għax dak li jkun jirrikorri għall-kura li hi possibbli. Il-problema qiegħda f'ċerti pajjiżi bħall-Iran, il-Mauritania, l-Arabja Sawdija, is-Sudan u l-Jemen anke f'partijiet tan-Niġerja u s-Somalja fejn l-omosesswalita` hija reat kriminali u anke hemm il-piena kapitali għal min jinqabad. F'70 pajjiż ieħor madwar id-dinja għadek issib liġijiet kontra persuni LGBT. Għalhekk, inqas persuni LGBT jirrapportaw li qed ibatu mill-virus tal-HIV u l-istatistika li qed toħroġ madwar id-dinja mhijiex waħda reali. Anke is-servizzi tas-saħħa mhux kullimkien huma moderni u attrezzati b'apparat biex isiru t-testijiet neċessarji għall-għarfien u l-kura ta' dan il-virus u għalhekk in-numru ta' persuni infettati bil-virus tal-HIV ħadd ma jafu eżatt, għalkemm nafu fiċ-ċert li huwa ferm akbar minn kemm turina l-istatistika. Barra minn hekk, ħafna oħrajn huma infettati mingħajr ma jafu għax għadhom ma għamlux it-test. Huwa importanti ħafna speċjalment f'Malta fejn jeżisti s-servizz b'xejn lil kulħadd, li ħadd ma jibqa' lura u ma jiċċekkjax il-qagħda tiegħu. Irridu ngħidu wkoll li ma jeżisti l-ebda riskju minn kull xorta ta' logħob jew attivita` soċjali bejn bnedmin anke jekk ikollhom l-HIV/AIDS. Ma hemm l-ebda riskju minn bews soċjali jew tgħanniq jew infezzjoni mill-arja jew bl-użu ta' oġġetti użati minn persuna bl-HIV qablek. Biex inkunu għedna kollox lanqas jeżisti riskju mill-użu ta' pixxini jew tojlits u sawnas jew saħansitra gdim ta' insetti jew annimali. S'issa il-kondoms huma l-uniku mezz kif il-bniedem jista' jnaqqas ir-riskju tal-HIV minn attivita` sesswali. L-użu tal-kondoms huwa biss soluzzjoni temporanja u ma ssolvix il-problema. Il-barri rridu naqbduh minn qrunu. Hemm bżonn ta' kampanja edukattiva dwar is-sesswalità fost iż-żgħażagħ mingħajr tabujiet u biża' li lil uliedna qed ngħidulhom xi ħaġa ħażina. Sess bejn partners differenti u mingħajr protezzjoni huwa perikoluż mhux minħabba l-HIV imma minħabba mard ieħor ukoll. Jekk xi partner għandu l-HIV diffiċli li tkun protett mija fil-mija. Irridu inkunu ċari u nuru liż-żgħażagħ tagħna li barra l-attività sesswali hemm ħafna affarijiet sbieħ fil-ħajja. Dak li jissejjaħ safe sex ma jeżistix. Illum jew għada se tlaqqat marda. L-uniku mod biex tevita dan l-inkwiet huwa billi tkun fidil lejn il-partner tiegħek u tgħix stil ta' ħajja msejsa fuq ir-rispett lejn xulxin, ir-rispett lejn il-ħajja u lejn saħħitna. Hemm ukoll il-ħtieġa ta' aktar edukazzjoni u kuxjenza, biex in-nies jagħmlu t-testijiet. Dan il-virus għadu fostna u attiv u billi ninjorawh jew nnaqsu l-biża' minnu nkunu qed inqarrqu bina nfusna.